Η πακετοποίηση ή packaging είναι ένα κομμάτι των γραφιστικών το οποίο αφορά τη δημιουργία της συνολικής μακέτας για τα φυσικά προϊόντα που διατίθενται στο εμπόριο, δηλαδή τη συσκευασία των φυσικών προϊόντων. Τα προϊόντα στα ράφια του supermarket εμπεριέχονται σε μία συσκευασία, είτε είναι πλαστική, είτε είναι χάρτινη, είτε από αλουμίνιο ή οποιοδήποτε ελεγμένο και πιστοποιημένο υλικό από τις αρμόδιες αρχές και τους κρατικούς φορείς, το οποίο μπορεί να διανεμηθεί στο κοινό χωρίς να βλάπτει το προϊόν και τον καταναλωτή. Πλέον υπάρχουν πολλά ίδια ή παρόμοια προϊόντα, π.χ. γάλα σε συσκευασία 1 λίτρου, ή ψωμί του τόστ με 14 φέτες και αναρίθμητοι ακόμη κωδικοί προϊόντων. Παρόλα αυτά υπάρχουν κάποια προϊόντα που πουλάνε περισσότερο από άλλα, ενώ η ποιότητα και η τιμή δεν είναι ο μόνος παράγοντας. Μια συσκευασία που να αναδεικνύει το προϊόν με μία ματιά είναι αυτό που θα κάνει τη διαφορά. Ο χρόνος που θα αφιερώσει ένας πελάτης σε ένα σούπερ μάρκετ περνώντας από τα ράφια, είναι κυριολεκτικά μία ματιά. Πόσες φορές δεν μπορεί κάποιος να εντοπίσει ένα προϊόν στα ράφια ακόμη και μετά τις υποδείξεις ενός υπαλλήλου; Για μια επιτυχημένη συσκευασία όμως δεν απαιτείται μόνο γραφιστική δουλειά, αλλά ομαδική. Η συνεργασία του τμήματος γραφιστικής μαζί με το τμήμα marketing και πωλήσεων μίας ή και περισσότερων εταιρειών, είναι αυτή που θα δημιουργήσει το επιθυμητό αποτέλεσμα το οποίο δεν είναι άλλο από την ανάδειξη του προϊόντος με τον καλύτερο δυνατό τρόπο για το απευθυνόμενο κοινό.